CELEX: 52017PC0421
Language: mt
Date: 2017-08-09
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta' Implimentazzjoni tal-Kunsill 2014/797/UE li tawtorizza lir-Repubblika tal-Estonja biex tapplika miżura ta' deroga mill-punt (a) tal-Artikolu 26(1) u mill-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 9.8.2017
            COM(2017) 421 final
            2017/0188(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta' Implimentazzjoni tal-Kunsill 2014/797/UE li tawtorizza lir-Repubblika tal-Estonja biex tapplika miżura ta' deroga mill-punt (a) tal-Artikolu 26(1) u mill-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud 
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta' taxxa fuq il-valur miżjud (minn issa ’l quddiem “id-Direttiva tal-VAT”), il-Kunsill, filwaqt li jaġixxi b'mod unanimu fuq proposta tal-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti forom ta' evażjoni jew ta' evitar tat-taxxa.
            
            
               B’ittra rreġistrata lill-Kummissjoni fit-18 ta’ April 2017, l-Estonja talbet għal estensjoni tad-deroga mill-Artikolu 168 tad-Direttiva tal-VAT biex tkun tista’ tkompli tirrestrinġi d-dritt li jitnaqqas il-VAT tal-input imħallsa fuq in-nefqa marbuta ma’ karozzi tal-passiġġieri. Skont l-Artikolu 395(2) tad-Direttiva tal-VAT, il-Kummissjoni, permezz ta' ittra datata l-14 ta' Ġunju 2017, infurmat lill-Istati Membri l-oħra bit-talba tal-Estonja. Permezz ta' ittra datata l-15 ta' Ġunju 2017, il-Kummissjoni nnotifikat lill-Estonja li kellha l-informazzjoni kollha li kellha bżonn biex tevalwa t-talba.
            
            
               1.IL-KUNTEST TAL-PROPOSTA
            
            
               •Ir-raġunijiet u l-għanijiet tal-proposta
            
            
               L-Artikoli 168 u 168a tad-Direttiva tal-VAT jistipulaw li persuna taxxabbli hija intitolata tnaqqas il-VAT imposta fuq xiri li jkun sar għall-iskopijiet ta' tranżazzjonijiet intaxxati. L-Artikolu 26(1)(a) tal-istess Direttiva jeħtieġ li l-użu ta’ merkanzija li tiffurma parti mill-assi ta’ negozju għal skopijiet privati jkun provvista ta’ servizzi li jitqiesu jekk il-VAT fuq il-merkanzija kienet eliġibbli għal tnaqqis. Din is-sistema tħalli lok għall-irkupru tal-VAT li tkun tnaqqset fil-bidu b’rabta mal-użu privat. 
            
            
               Fil-każ ta' karozzi tal-passiġġieri, huwa diffiċli li din is-sistema tiġi applikata, b’mod partikolari minħabba li huwa diffiċli li ssir distinzjoni ċara bejn l-użu privat u dak tan-negozju. Meta jinżammu r-reġistri, dawn ikunu piż żejjed għan-negozju u għall-amministrazzjoni, minħabba ż-żamma u l-verifika tagħhom. 
            
            
               L-Estonja attwalment qiegħda tiġi awtorizzata abbażi tad-Deċiżjoni ta' Implimentazzjoni tal-Kunsill 2014/797/UE
                  1
                sabiex tirrestrinġi d-dritt ta’ tnaqqis tal-VAT għal 50% fir-rigward tax-xiri, il-lokazzjoni, l-akkwist intra-Komunitarju u l-importazzjoni ta' ċerti karozzi tal-passiġġieri u fir-rigward tan-nefqa marbuta magħhom. Din id-Deċiżjoni għandha tiskadi fil-31 ta' Diċembru 2017.
            
            
               L-Estonja talbet li testendi l-awtorizzazzjoni biex tillimita t-tnaqqis inizjali għal persentaġġ stabbilit u min-naħa l-oħra biex tneħħi l-obbligu tan-negozji li jiddikjaraw it-taxxa fuq l-użu privat. L-Estonja infurmat lill-Kummissjoni li r-raġunijiet għall-estensjoni tal-miżura huma fil-biċċa l-kbira l-istess kif deskritt fit-talba ta’ qabel. It-talba għal deroga hija kontinwazzjoni tal-arranġamenti previsti fid-Deċiżjoni tal-Kunsill imsemmija qabel. Skont l-Artikolu 6 tad-Deċiżjoni ta' Implimentazzjoni tal-Kunsill 2014/797/UE, l-Estonja ppreżentat ukoll rapport li jinforma li mill-mument ta’ implimentazzjoni tad-deroga, il-kumpaniji ddikjaraw li madwar 66 % tal-karozzi li huma proprjetà tagħhom qed jintużaw parzjalment għal raġunijiet relatati man-negozju u b’hekk ikkonfermat li d-deroga hija ġġustifikata. 
            
            
               Din il-miżura se tapplika għall-vetturi tal-passiġġieri kollha b'massimu ta' tmien postijiet minbarra l-post tas-sewwieq, li ma jaqbżux il-piż ta' 3500 kilogramma u li ma jintużawx esklużivament għal raġunijiet relatati man-negozju. Madankollu, il-karozzi tal-passiġġieri li jintużaw għal ċerti attivitajiet speċifiċi jiġu esklużi mir-restrizzjoni fuq id-dritt tat-tnaqqis u jkunu ttrattati skont ir-regoli normali: karozzi mixtrija biex jerġgħu jinbiegħu, għall-kiri jew il-lokazzjoni, karozzi użati għat-trasport tal-passiġġieri (bħat-taksis) u karozzi użati għal-lezzjonijiet tas-sewqan. 
            
            
               Jenħtieġ li r-restrizzjoni tad-dritt tat-tnaqqis tapplika għall-VAT imħallsa fuq ix-xiri, il-lokazzjoni, l-akkwist intra-Komunitarju u l-importazzjoni ta' karozzi tal-passiġġieri speċifikati kif ukoll fuq in-nefqa marbuta magħhom. 
            
            
               Skont l-Estonja, jenħtieġ li l-limitu ta’ tnaqqis ikun stabbilit għal 50 %. Il-livell stmat ta’ użu ta’ karozzi tal-kumpaniji għal skopijiet privati fl-Estonja huwa ta’ madwar 60 %. Madankollu, billi dan huwa bbażat fuq evidenza indiretta u suppożizzjonijiet u għalhekk jista’ jkun sopravvalutat, il-limitu ta’ 50 % ta’ tnaqqis tal-VAT tal-input huwa l-iktar xieraq. 
            
            
               Jenħtieġ li d-deroga tkun limitata fiż-żmien sal-31 ta' Diċembru 2020, bil-għan li jkun jista' jiġi vvalutat jekk ir-restrizzjoni ta' 50 % għadhiex tirrifletti b'mod korrett it-tqassim globali bejn l-użu kummerċjali u dak privat. Jenħtieġ li kull talba ta' estensjoni tkun akkumpanjata minn rapport li jinkludi rieżami tal-persentaġġ applikat u jenħtieġ li tintbagħat lill-Kummissjoni flimkien mat-talba sal-31 ta' Marzu 2020. 
            
            
               •Konsistenza mad-dispożizzjonijiet eżistenti f'dan il-qasam ta' politika
            
            
               Derogi simili li għandhom x’jaqsmu mad-dritt tat-tnaqqis ingħataw lil Stati Membri oħra. 
            
            
               L-Artikolu 176 tad-Direttiva tal-VAT jistipula li l-Kunsill għandu jiddetermina n-nefqa li minnha ma tistax titnaqqas il-VAT. Sakemm dan iseħħ, dan jawtorizza lill-Istati Membri jkomplu japplikaw l-esklużjonijiet li ddaħħlu fis-seħħ fl-1 ta' Jannar 1979. Għaldaqstant, hemm għadd ta' dispożizzjonijiet ta' status quo li jirrestrinġu d-dritt tat-tnaqqis marbut mal-karozzi tal-passiġġieri. 
            
            
               
                  Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni tad-dritt tat-tnaqqis
                     2
                  , din id-deroga hija xierqa li jkun hemm armonizzazzjoni ta’ dawn ir-regoli fil-livell tal-UE. 
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Il-bażi ġuridika
            
         
         
            
               L-Artikolu 395 tad-Direttiva tal-VAT. 
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta hija fil-kompetenza esklużiva tal-Unjoni Ewropea. Għalhekk il-prinċipju tas-sussidjarjetà ma japplikax.
               
            
            
               •Proporzjonalità
            
            
               Id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
            
            
               
                  Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li jrid jintlaħaq, jiġifieri l-prevenzjoni ta' ċerti forom ta' evażjoni jew ta' evitar tat-taxxa. B’mod partikolari, meta jitqies il-potenzjal li n-negozji jonqsu milli jiddikjaraw bis-sħiħ l-obbligazzjoni tagħhom u l-verifiki skabrużi tad-dejta dwar il-kilometraġġ għall-awtoritajiet tat-taxxa, ir-restrizzjoni ta’ 50 % tissimplifika l-ġbir tal-VAT f’settur speċifiku.
               
            
            
               •Għażla tal-istrument
            
            
               
                  L-istrument propost: Id-Deċiżjoni ta' Implimentazzjoni tal-Kunsill.
               
               
                  Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b'mod unanimu fuq proposta tal-Kummissjoni. Id-Deċiżjoni ta’ Implimentazzjoni tal-Kunsill hija l-aktar strument xieraq peress li tista’ tiġi indirizzata lil Stat Membru individwali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT 
            
            
               •Konsultazzjonijiet mal-partijiet ikkonċernati
            
            
               
                  Din il-proposta hija bbażata fuq talba li saret mill-Estonja u tikkonċerna lil dan l-Istat Membru biss. 
               
            
            
               •Il-ġbir u l-użu tal-għarfien espert
            
            
               
                  Ma kienx hemm ħtieġa ta’ għarfien espert estern. 
               
            
            
               •Valutazzjoni tal-impatt
            
            
               
                  Il-proposta tfasslet biex tiġġieled l-evażjoni tal-VAT u biex tissimplifika l-proċedura ta’ impożizzjoni tat-taxxa, u għaldaqstant għandha impatt potenzjalment pożittiv fuq in-negozji kif ukoll fuq l-amministrazzjonijiet. L-Estonja tqis li din il-miżura hija adegwata u hija komparabbli ma' derogi oħrajn tal-imgħoddi u tal-lum.
               
            
            
               4.IMPLIKAZZJONIJIET GĦALL-BAĠIT
            
            
               
                  Il-proposta mhi se jkollha l-ebda implikazzjoni negattiva għall-baġit tal-UE.
               
            
            
               5.ELEMENTI OĦRAJN
            
            
               
                  Il-proposta tinkludi klawżola ta’ estinzjoni; terminu preskrittiv awtomatiku li huwa stabbilit għall-31 ta’ Diċembru 2020.
               
            
         
         
            
               
                  Fil-każ li l-Estonja tikkunsidra estensjoni oħra tal-miżura ta’ deroga lil hinn mill-2020, jenħtieġ li jitressaq rapport lill-Kummissjoni li jinkludi rieżami tal-limitu tal-persentaġġ flimkien mat-talba għal estensjoni sa mhux aktar tard mill-31 ta’ Marzu 2020.
               
            
            
               2017/0188 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta' Implimentazzjoni tal-Kunsill 2014/797/UE li tawtorizza lir-Repubblika tal-Estonja biex tapplika miżura ta' deroga mill-punt (a) tal-Artikolu 26(1) u mill-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud 
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  3
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Artikoli 168 u 168a tad-Direttiva 2006/112/KE jistabbilixxu d-dritt ta' persuna taxxabbli li tnaqqas it-taxxa fuq il-valur miżjud (VAT) imposta fuq provvisti ta' merkanzija u ta' servizzi riċevuti minnha għall-iskopijiet tat-tranżazzjonijiet intaxxati tagħha. Il-punt (a) tal-Artikolu 26(1) ta’ dik id-Direttiva fih rekwiżit li tiġi ddikjarata l-VAT meta xi assi ta’ negozju jintuża għal skopijiet privati tal-persuna taxxabbli jew tal-persunal tagħha jew, b’mod iktar ġenerali, jintuża għal skopijiet mhux marbuta man-negozju tagħha.
            
            
               (2)Id-Deċiżjoni ta’ Implimentazzjoni 2014/797/UE
                  4
                tawtorizza lill-Estonja biex tirrestrinġi d-dritt tat-tnaqqis tal-VAT imposta fuq ix-xiri, il-lokazzjoni, l-akkwist intra-Komunitarju u l-importazzjoni ta' ċerti karozzi tal-passiġġieri u biex teħles mill-obbligu li l-persuna taxxabbli jkollha tiddikjara l-VAT fuq l-użu mhux għan-negozju, tal-vetturi koperti minn din ir-restrizzjoni.
            
            
               (3)B’ittra rreġistrata lill-Kummissjoni fit-18 ta’ April 2017, l-Estonja talbet li tingħata l-awtorizzazzjoni biex tkompli tapplika l-miżuri speċjali li għandhom x’jaqsmu max-xiri, il-lokazzjoni, l-akkwist intra-Komunitarju u l-importazzjoni ta' ċerti karozzi tal-passiġġieri, bħala deroga mid-dispożizzjonijiet stipulati fid-Direttiva 2006/112/KE li jirregolaw id-dritt ta’ persuna taxxabbli li tnaqqas il-VAT imħallsa fuq ix-xiri ta’ merkanzija u ta' servizzi u mid-dispożizzjonijiet li jeżiġu li ssir id-dikjarazzjoni tat-taxxa fuq l-assi tan-negozju li ma jintużawx għal skopijiet ta’ negozju.
            
            
               (4)F'konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħrajn permezz ta' ittra datata l-14 ta' Ġunju 2017 bit-talba li għamlet l-Estonja. Permezz ta' ittra datata l-15 ta' Ġunju 2017, il-Kummissjoni nnotifikat lill-Estonja li kellha l-informazzjoni kollha li kellha bżonn biex tevalwa t-talba.
            
            
               (5)F'konformità mal-Artikolu 6(2) tad-Deċiżjoni ta’ Implimentazzjoni 2014/797/UE, l-Estonja ressqet, mat-talba għal estensjoni, rapport lill-Kummissjoni dwar l-applikazzjoni ta' dik id-Deċiżjoni ta’ Implimentazzjoni, inkluż rieżami tar-restrizzjoni tal-persentaġġ applikata fuq id-dritt tat-tnaqqis. Abbażi tal-informazzjoni disponibbli attwalment, l-Estonja jidhrilha li r-rata ta’ 50 % għadha ġustifikabbli u tibqa' adegwata. 
            
            
               (6)Jenħtieġ li l-estensjoni ta’ dawn il-miżuri ta’ deroga jkollhom limitu taż-żmien biex tkun tista’ ssir evalwazzjoni tal-effettività tagħhom u tal-persentaġġ xieraq. Għalhekk jenħtieġ li l-Estonja tiġi awtorizzata biex tkompli tapplika l-miżura għal perjodu limitat, sal-31 ta’ Diċembru 2020.
            
            
               (7)Fejn l-Estonja tikkunsidra li estensjoni tal-awtorizzazzjoni lil hinn mill-2020 hija neċessarja, jenħtieġ li tibgħat rapport lill-Kummissjoni li jinkludi rieżami tal-limitu tal-persentaġġ applikat flimkien mat-talba għal estensjoni, sa mhux aktar tard mill-31 ta' Marzu 2020.
            
            
               (8)Id-deroga se jkollha biss effett negliġibbli fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effett negattiv fuq ir-riżorsi proprji tal-Unjoni li jinġabru mill-VAT.
            
            
               (9)Għalhekk, jenħtieġ li d-Deċiżjoni ta' Implimentazzjoni 2014/797/UE tiġi emendata skont dan,
            
            
               ADOTTA DIN ID-DEĊIŻJONI: 
            
         
         
            
               Artikolu 1
            
            
               L-Artikolu 6 tad-Deċiżjoni ta' Implimentazzjoni 2014/797/UE huwa sostitwit b'dan li ġej:
            
            
            
               “Artikolu 6
            
            
               1. 
                     Din id-Deċiżjoni għandha tiskadi fil-31 ta' Diċembru 2020. 
            
            
               2. 
                     Kull talba għal estensjoni tal-awtorizzazzjoni prevista f'din id-Deċiżjoni għandha titressaq lill-Kummissjoni sal-31 ta' Marzu 2020 u għandha tiġi akkumpanjata minn rapport li jinkludi rieżami tal-persentaġġ stabbilit fl-Artikolu 1.”
            
            
            
               Artikolu 2
            
            
               Din id-Deċiżjoni għandha tapplika mill-1 ta' Jannar 2018. 
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Estonja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni ta' Implimentazzjoni tal-Kunsill 2014/797/UE tas-7 ta' Novembru 2014 li tawtorizza lir-Repubblika tal-Estonja biex tapplika miżura ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 330, 15.11.2014, p. 48).  
               
               
                  
                     (2)
                  KUMM (2004) 728 finali - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014 (ĠU C 153 , 21. 05. 2014, p. 3) 
               
               
                  
                     (3)
                  ĠU L 347, 11.12.2006 , p. 1. 
               
               
                  
                     (4)
                  Id-Deċiżjoni ta' Implimentazzjoni tal-Kunsill 2014/797/UE tas-7 ta' Novembru 2014 li tawtorizza lir-Repubblika tal-Estonja biex tapplika miżura ta' deroga mill-punt (a) tal-Artikolu 26(1) u l-Artikoli 168 u 168a tad-Direttiva 2006/112/KE dwar is-sistema komuni ta' taxxa fuq il-valur miżjud (ĠU L 330, 15.11.2014, p. 48).